  Виталий Пронин ЮКАМЕНСК Пӧсь йӧ Ӵуказе, 14-тӥ мартэ, Юкаменскысь ӵыпет вылын егитъёслэн праздниксы «Юкаменск йӧ – 2015» - ортчоз. Ужрадэ пыриськозы ёросысь вань муниципал кылдытэтъёсысь командаос. Котькудаз 6 мурт луыны кулэ - 45 аресозь быдэн 3 воргоронъёс но нылкышноос, нылпиоссэс сьӧразы кутӥсьёс нимысьтыз дунъямын луозы. Таӵе ужрад 3-тӥ арзэ радъяськоз, «Чорыгась», «Йӧэз ӝог портӥсь», «Водолаз», «Футбол», «Слон», «Куасэн бызьылон», «Ворттылыты монэ» вожвылъяськонъёс витё, вормисе потэмъёсты - дуно кузьымъёс. КЕЗ Пичи чеберай Кез ёросысь Кузямувыр (Александрово) черкогуртысь удмурт культурая центрын 5-7 аресъем дыдыос понна «Пичи чеберай» вожвылъяськон ортчиз. Покчиослэсь кырӟаны-вераны, удмурт сиён дасяны, анай кылын вераськыны быгатэмзэс эскеризы. «Устокай» ним басьтӥз Зӧк Олып гуртысь Кристина Буторина, «Дыдыкай» луиз Кез каргуртысь Валерия Спешилова, нош «Пичи чеберай» - Кузямувыр черкогуртысь Лиза Никитина. УВА Гын сапеген хоккей Ува ёросысь Каркалай муниципал кылдытэтэ пырись гуртъёсысь нылкышноос туэ ар понна кыкетӥзэ ӵошатскизы хоккеен шудонъя. Таяз учыре апайёс коньки ӧз кутчалэ, йӧ вылэ гын сапегъёсын потӥзы. Ӵошатскизы Каркалай нылпи садын ужасьёс но Бадӟым Каркалай гуртысь огазеям команда. Таосыз сьӧразы висисьёс вайиллям, командазы понна нимысьтыз дасям эктон возьматӥзы. Хоккеен шудӥсьёс учкисьёсты 18 голэн шумпоттӥзы. Бадӟым Каркалайысь нылкышноос 10:8 лыдын вормизы. Тужгес усто шудӥсьёсын лыдъямын Татьяна Мещанина но Надежда Сунцова. ЭГРА Шуд, арганэ! 3-тӥ-10-тӥ мартэ Удмуртие вуылӥзы «Шуд, арганэ» телепрограммаез нуисьёс Анастасия но Захар Заволокинъёс. Устоосыз пӧлысь устооссэ арганчиосты Ижысь «Лудорвай» музей-заповеднике, Воткае люкаллязы. Шудо арганчиос пӧлы шедизы эграос: Семён Чураков, Лия но Дмитрий Лекомцевъёс, арганчиослэн триозы: Дмитрий но Иван Лекомцевъёс, Павел Шкляев, «Ӟардон», «Казаки», «Кизили зор» ансамбльёс. Эграысь артистъёс москваоысты паймытӥзы арганэн шудыны быгатэменызы, жин-жин куараосынызы но яркыт дӥсенызы. ВАВОЖ Лопыръяськись атас Вавож ёросысь Водӟи гуртын кылем пятницае вазь ӵукна горд атас лопыръяськиз. Одӥг семья малпамтэ шорысь улон интытэк кылиз, ӝуазы машиназы, гаражсы, корказылэн оглюкетэз. Та вакытэ кышномурт 1 аресъем пиналынызы Вавож черкогуртысь тодмоосыз доры улыны интыяськиз, нош юрт кузё лэсьтӥськон борды басьтӥськиз. Кызьы ивортӥзы муниципал кылдытэтын ужасьёс, та гуртын, пе, атас ӵем кузёяське. Кылем арын гинэ 2 пол тылпу потам. Ярано коть, колхозазы тылпу кысон машина возё, нимысьтыз дышетэм адямиос, ёросысь юрттэт вуытозь, тыллы омырскыны уг сёто. МОЖГА Кудӟыса уд ворттылы Можга ёросын улӥсь воргорон руль сьӧрын кудӟыса ворттылыны яратэ вылэм.  Судлэн пуктэмезъя шумприч водительлы 30 сюрс манет тыриськон тупатэмын вал но 2 ар руль сьӧры пуксьылыны лэземын ӧй вал. Пыдын ветлыны дышымтэ адями нош ик руль сьӧры пуксем. Азьвыл штрафъёссэ тырымтэез но правотэк ворттылэмез понна водителез таяз учыре 15 уйлы пытсэт сьӧры пуктӥзы, 150 час ужатэмзы, оло, иназ мыноз. ДЭРИ Кыткетын - пуныос Дэри ёросысь Изгурт котырысь Домоседово выль посёлок дорын 14-тӥ мартэ 11 часын Удмуртилэн кубокез понна нырысьсэ вожвылъяськозы хаски выжыысь пуныос. Пусйыны кулэ, шаерысьтымы Хаски выжыысь пуныосты та дырлы Дэри черкогуртысь питомникын гинэ вордо. Туннэ нуналлы ӵошатсконэ потыны дась луэмзэ ивортӥз ни 20 кыткетлэн кузёез. Удмуртиысь сяна, артысь улосъёсысь куноос но вуозы. Учкисьёс понна тол келян радъямын луоз, Дэри ёросысь коллективъёс люкаськемъёслэсь мылкыдзэс ӝутозы, ульчаын кынмонтэм вылысь спортъя ӵошатсконъёс ортчозы. Валентина Емельянова Теги: иворъёс  